**Årsmelding HIFO Tromsø for 2020**

Styret har i 2020 hatt følgende sammensetning:

Kari A. Myklebost (leder)

Magnus B. Andersson (nestleder)

Lovisa Bergmann (kasserer)

Christine Smith-Simonsen

Rune B. Hagen

Valgkomiteen har bestått av Ketil Zachariassen og Harald Dag Jølle, og Johanne Raade har vært revisor.

**Medlemsmasse**

HIFO Tromsø har i 2020 hatt 63 medlemmer, mot 69 i 2019 og 75 i 2018. Den nedadgående trenden bør snus gjennom aktiv rekruttering, særlig av ny-uteksaminerte masterstudenter i historie fra UiT (som får tilbud om ett års gratis medlemskap). Vi har mottatt vervemateriale fra HIFO sentralt som er delt ut på master-lesesalene og som kan brukes på AHRs tilstelning for masterstudenter etter eksamen i juni 2021.

**Aktivitet**

I likhet med det meste har aktiviteten også i HIFO Tromsø stått stille store deler av 2020. Våre arrangementer er vanligvis godt besøkt, men koronaepidemien har satt en effektiv stopper for lagets mulighetsrom for engasjement. Før landet stengte rakk vi likevel å arrangere ett åpent rødvinsseminar og vår tradisjonsrike Kohtfest med årsmøte.

Det var tilfeldighetene som rådde da styret tidlig i 2019 diskuterte om vi kunne få Svenn-Erik Mamelund ved Oslo Met til Tromsø for å foredra om spanskesyken. Det skulle i midlertid ta et år før vi hadde både penger, tid og anledning til å invitere Svenn-Erik på besøk til Tromsø. Den 13. februar holdt han foredraget «Spanskesyken – alle epidemiers mor» for et fullstappet lokale i Tromsø sentrum. Godt hjulpet av en stadig tiltakende interesse for epidemier generelt og korona spesielt, vakte rødvinsseminaret stor oppmerksomhet. Han fortalte om langtidskonsekvensene av Spanskesyken og hvordan sykdommen utartet seg for ulike sosiale og etniske grupper i Norge.

28. februar avholdt HIFO Tromsø årsmøte og den påfølgende tradisjonsrike Kohtfesten. Årsmøtet gikk sin vante gang med valg og budsjettsaker. Lokallaget vedtok for øvrig å sette en fot inn i den digitale tidsalder da vi stemte for å avvikle kontantbeholdning og kun bruke Vipps og kortterminal. Arrangementene på vårsemesteret skulle brukes til forsøk, men som det meste annet måtte det settes på vent.

Etter årsmøtet var det Kohtfest, der ca. 25 medlemmer og masterstudenter samlet seg til mat, drikke og hyggelig samvær. Professor emerita Randi Rønning Balsvik holdt årets Koht-tale om Halvdan og hans «umænneskelige arbeidsglede». Der fikk vi et kort riss over hans voldsomme produksjon, som i tillegg til utallige bøker og artikler også omfatter flere tusen brev. Mange av disse var til en langt yngre flamme, men dette var lenge før #metoo.

To uker etter Kohtfesten gikk Norge i stå. Det var ikke så mye vi kunne gjøre med det, annet enn å innstille all aktivitet. Det rammet også den nasjonale fagkonferansen Norske historiedager, som historiemiljøet i Tromsø skulle avholdt 3.-6. juni. Vi håpet i det lengste at samfunnet skulle åpne igjen på en måte som tillot gjennomføring, men måtte tilslutt innse at det var fåfengt. I samråd med HIFO sentralt og miljøet i Bergen, som er vertskap for de neste Historiedagene, ble konferansen i sin helhet forskjøvet til 2021.

Som et lite plaster på såret arrangerte vi en plenumsdebatt på Zoom torsdag 4. juni over det relativt åpenbare temaet Epidemi. Siden tema for den opprinnelige konferansen var berammet til Grenser, ble tittel og fokus for arrangementet satt til «Pandemiske grenseoppganger». Vi fikk med oss fire sentrale forskere, som alle har vært aktive i det offentlige ordskifte om covid-19 situasjonen og dens konsekvenser, til å holde hvert sitt innlegg og inviterte miljøet til å delta med kommentarer og spørsmål.

De som stilte i panelet var Anne Helene Kveim Lie, førsteamanuensis i medisinhistorie ved HelSam/UiO, Ole Georg Moseng, professor i historie ved ØHS/USN. May-Brith Ohman Nielsen, professor i historie ved RFH/UiA, og Svenn-Erik Mamelund, forsker I ved Oslo Met og leder for Norsk demografisk forening. Ordstyrer var Christine Smith-Simonsen, førsteamanuensis i historie ved AHR/UiT og styremedlem i HIFO Tromsø. Hele 95 personer deltok på dette digitale arrangementet, og et opptak ble i etterkant gjort tilgjengelig på HIFO sin hjemmeside. Årsmøtet for HIFO 2020 ble avholdt på samme plattform rett etter paneldebatten.

De nye datoene for Norske historiedager i Tromsø er satt til 3. - 5. september 2021. Temaet Grenser har ikke blitt mindre aktuelt med covid-19, så det vil fortsatt ramme inn programmet også for neste år. Ny sesjonslokking ble annonsert på konferansens nettside, FB-side og via HIFOs epostliste i begynnelsen av februar 2021.

I høstsemesteret ble det planlagt to rødvinsseminar, hvor det ene måtte avlyses i siste liten – mens det andre ble lagt på is. Det avlyste seminaret er et bokbad med Tom Kristiansen om hans biografi over Otto Ruge. Marianne Soleim har sagt ja til å være bademester. Planen er at rødvinsseminaret skal gjennomføres så snart smittevernhensyn kan ivaretas på en god måte.

Styret har startet planlegging av et reiseseminar, og dette tas med videre av nytt styre i 2021. Reiseseminaret skal etter planen arrangeres enten høsten 2021 eller i 2022. Det er foreløpig ulike ideer til hvor reiseseminaret skal bevege seg; øyhopping i Troms er et morsomt men muligens litt logistisk krevende alternativ som har vært luftet.

I løpet av 2020 har Styret avholdt to fysiske styremøter og ett møte på Skype, og ellers holdt jevnlig kontakt på epost. Videre har Styret deltatt på to digitale arrangement i regi av HIFO sentralt, årsmøtet i juni 2020 og lokallagsseminaret i november 2020.

HIFO Tromsø leverte et bidrag til Historikeren i 2020 om aktiviteten i lokallaget og planleggingen av Norske historiedager 2020. Videre har flere HIFO Tromsø-medlemmer verv/engasjement i HIFO sentralt, blant annet i valgkomiteen og i Fritt Ord-komiteen.

Den tradisjonelle Koht-festen som vanligvis foregår i forlengelsen av årsmøte i HIFO Tromsø i vårsemesteret 2021, er utsatt til etter påske. Sigrun Høgetveit Berg har takket ja til å holde den tradisjonelle Koht-talen.

**Økonomi**

HIFO Tromsø har 35096,23 kr. på konto per 31.12.2020. Dette er en økning fra 27229,68 kr den 01.01.2020, noe som kan forklares med at svært få midler har blitt brukt etter covid-19s inntog i Norge, samtidig som blant annet støtte for arrangementer i 2019 kom inn på konto i begynnelsen av 2020.

Det er kjøpt inn iZettle kortleser som erstatning for kontantkassen, jmf. vedtaket på årsmøtet, 2020.

Styret i HIFO Tromsø, 24.02.2021